
ΣΥΛΛΟΓΟΥ ΕΡΓΑΖΟΜΕΝΩΝ 
ΓΕΝΙΚΟΥ ΝΟΣΟΚΟΜΕΙΟΥ ΧΑΛΚΙΔΑΣ

ΚΑΤΑΓΓΕΛΙΑ – ΕΝΗΜΕΡΩΣΗ

Η απαξίωση του Παιδιατρικού τμήματος καθώς και του Μαιευτικού – Γυναικολογικού δεν είναι τυχαία. Είναι αποτέλεσμα πολιτικών επιλογών!

Μόλις λίγες ημέρες μετά τις τεκμηριωμένες παρεμβάσεις του Συλλόγου Εργαζομένων για τη συνεχή απαξίωση τόσο του Μαιευτικού – Γυναικολογικού όσο και του  Παιδιατρικού τμήματος, κανένας αρμόδιος δεν έχει αναλάβει δημόσια θέση.
· Καμία απάντηση.
· Καμία δέσμευση.
· Καμία ουσιαστική ενέργεια.
Αντίθετα, επιλέγεται η διαχείριση των προβλημάτων με προσωρινά μέτρα, μετακινήσεις προσωπικού και «εντέλλεσθε», οδηγώντας τις υπηρεσίες σε συνεχή υποβάθμιση.
Τα παραπάνω τμήματα αποτελούν δύο άρρηκτα συνδεδεμένες δομές. Η ασφαλής φροντίδα της εγκύου, του τοκετού, του νεογνού και του παιδιού αποτελεί μια αδιάσπαστη αλυσίδα υπηρεσιών υγείας.

Παιδιατρικό Τμήμα: λειτουργία στα όρια της κατάρρευσης

Για να καταστεί δυνατή η έκδοση του προγράμματος εφημεριών του Αυγούστου, οι παιδίατροι του Νοσοκομείου, με υψηλό αίσθημα ευθύνης απέναντι στα παιδιά και τις οικογένειες της Εύβοιας, αναγκάστηκαν να πραγματοποιήσουν μία επιπλέον εφημερία ο καθένας, υπερβαίνοντας για ακόμη μία φορά τα όρια των αντοχών τους.
Και όμως, ούτε αυτή η πρόσθετη επιβάρυνση ήταν αρκετή για να καλυφθούν οι ανάγκες της Κλινικής. Η Διοίκηση, αντί να δώσει λύση με ενίσχυση του προσωπικού, επέλεξε για ακόμη μία φορά τη λύση του «εντέλλεσθε», επιβάλλοντας σε κάθε παιδίατρο μία ακόμη εφημερία, προκειμένου να συμπληρωθεί το πρόγραμμα του Αυγούστου.
Η μοναδική οργανωμένη Παιδιατρική Κλινική της Εύβοιας συνεχίζει να λειτουργεί σε ακατάλληλους χώρους, με έναν μόνο νοσηλευτή ανά βάρδια και με σοβαρές ελλείψεις προσωπικού. Την ίδια στιγμή, το ιατρικό δυναμικό αποδυναμώνεται ακόμη περισσότερο, καθώς ένας ειδικευόμενος παιδίατρος έχει ήδη παραιτηθεί και οι δύο εναπομείναντες αποχωρούν μέσα στον Αύγουστο.

Μαιευτικό – Γυναικολογικό Τμήμα: η πολιτική των «μπαλωμάτων» συνεχίζεται

Στο Μαιευτικό – Γυναικολογικό Τμήμα η εικόνα δεν είναι καλύτερη.
Αντί για μόνιμη στελέχωση, η 5η Υγειονομική Περιφέρεια επέλεξε ακόμη ένα προσωρινό «μπάλωμα», μετακινώντας δύο μαίες από Κέντρα Υγείας μέχρι το τέλος Αυγούστου. Ακόμη όμως και αυτή η ανεπαρκής λύση απέτυχε, αφού μέχρι σήμερα έχει παρουσιαστεί μόνο η μία από τις δύο.
Την ίδια στιγμή, η μοναδική Μαιευτική – Γυναικολογική Κλινική της Εύβοιας λειτουργεί με μόλις 6 από τα 14 κρεβάτια, χωρίς επαρκή αριθμό μαιών, με οριακές βάρδιες και με σοβαρά ερωτήματα για την ασφαλή και απρόσκοπτη λειτουργία της.
Η κοινωνία της Εύβοιας αξίζει καλύτερη δημόσια υγεία.
Οι πολίτες της Εύβοιας δεν έχουν ανάγκη από πρόχειρες λύσεις, μετακινήσεις προσωπικού και διαρκή «εντέλλεσθε».
Έχουν ανάγκη από ένα πλήρως στελεχωμένο και λειτουργικό Μαιευτικό – Γυναικολογικό Τμήμα και από ένα ισχυρό Παιδιατρικό Τμήμα, που θα μπορούν να ανταποκριθούν με ασφάλεια στις ανάγκες περισσότερων από 200.000 κατοίκων, αλλά και των χιλιάδων επισκεπτών του νησιού.
Η προστασία της εγκύου, του νεογνού και του παιδιού δεν μπορεί να αντιμετωπίζεται ως λογιστικό μέγεθος ούτε να εξαρτάται από την εξάντληση των εργαζομένων.
Η συνεχής απαξίωση των δύο αυτών τμημάτων αποτελεί συνειδητή επιλογή όσων αρνούνται να προχωρήσουν στις αναγκαίες μόνιμες προσλήψεις και να στηρίξουν ουσιαστικά το δημόσιο σύστημα υγείας.
Καλούμε:
Το Υπουργείο Υγείας, τη Διοίκηση της 5ης Υγειονομικής Περιφέρειας, τη Διοίκηση του Νοσοκομείου, τους Βουλευτές του Νομού, την Περιφέρεια Στερεάς Ελλάδας και όλους τους θεσμικούς φορείς να αναλάβουν άμεσα τις ευθύνες τους.
Απαιτούμε:
· Άμεσες και μόνιμες προσλήψεις παιδιάτρων, μαιών, νοσηλευτικού και λοιπού απαραίτητου προσωπικού.
· Πλήρη επαναλειτουργία του Μαιευτικού – Γυναικολογικού Τμήματος με όλες τις κλίνες διαθέσιμες.
· Άμεση αποκατάσταση της λειτουργίας της Παιδιατρικής Κλινικής στους κατάλληλους χώρους.
· Ουσιαστική ενίσχυση των δύο τμημάτων, ώστε να διασφαλίζεται η ασφαλής και αδιάλειπτη λειτουργία τους σε 24ωρη βάση.
Δεν θα επιτρέψουμε να γίνει κανονικότητα η υποβάθμιση της φροντίδας της μητέρας και του παιδιού.
Η Εύβοια δικαιούται ένα δημόσιο νοσοκομείο που να μπορεί να γεννά με ασφάλεια, να φροντίζει τα παιδιά της με αξιοπρέπεια και να εμπνέει εμπιστοσύνη στους πολίτες του.

                                        Για το ΔΣ

